Document ID: 32000D0030

ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Δεκεμβρίου 1999
περί χρηματοδότησης των εκτελεστικών μέτρων για τους εναρμονισμένους δείκτες τιμών καταναλωτή
[κοινοποιηθείσα υπό τον αριθμό Ε(1999) 4428]
(2000/30/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή(1), και ιδίως το άρθρο 13,
Εκτιμώντας τα ακόλουθα:
(1) κάθε κράτος μέλος υποχρεούται να καταρτίζει έναν εναρμονισμένο δείκτη τιμών καταναλωτή (ΕνΔΤΚ), αρχίζοντας από το δείκτη του Ιανουαρίου 1997 και θεσπίζοντας εκτελεστικά μέτρα για την εξασφάλιση της συγκρισιμότητας των ΕνΔΤΚ και για τη διατήρηση της αξιοπιστίας και της καταλληλότητάς τους, σύμφωνα με το άρθρο 5 του κανονισμού (ΕΚ) αριθ. 2494/95 του Συμβουλίου·
(2) τα αρχικά εκτελεστικά μέτρα απαίτησαν πρόσθετους πόρους στα κράτη μέλη με κόστος που εκτιμήθηκε σε 4,5 εκατ. ευρώ μέχρι το τέλος του δεύτερου έτους της εφαρμογής των εν λόγω μέτρων, και η Επιτροπή ανέλαβε εν προκειμένω τα 2/3 των πρόσθετων δαπανών, σύμφωνα με το άρθρο 13 του κανονισμού (ΕΚ) αριθ. 2494/95·
(3) περαιτέρω εκτελεστικά μέτρα απαιτούν πρόσθετους πόρους στα κράτη μέλη με κόστος που εκτιμάται σε 1012500 ευρώ μέχρι το τέλος του δεύτερου έτους της εφαρμογής των εν λόγω μέτρων, και η Επιτροπή θα πρέπει εν προκειμένω να αναλάβει τα 2/3 των πρόσθετων δαπανών, σύμφωνα με το άρθρο 13 του κανονισμού (ΕΚ) αριθ. 2494/95,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στόχος της απόφασης είναι να κατανείμει κεφάλαια στα κράτη μέλη για το οικονομικό έτος 1999, προκειμένου να καλυφθούν τα 2/3 των πρόσθετων δαπανών των εκτελεστικών μέτρων που απορρέουν απευθείας από τον κανονισμό (ΕΚ) αριθ. 2494/95. Τα μέτρα αυτά θα εφαρμοστούν με το δείκτη για τον Ιανουάριο 2000 και το δείκτη για τον Ιανουάριο 2001. Η χρηματοδότηση καλύπτει τις πρόσθετες δαπάνες μέχρι το τέλος του 2001.
Άρθρο 2
Τα κράτη μέλη χρησιμοποιούν τη χρηματοδοτική συμβολή αποκλειστικά για την πραγματοποίηση των ακόλουθων δράσεων που απορρέουν από την εφαρμογή του κανονισμού (ΕΚ) αριθ. 2494/95, και ειδικότερα:
α) κανονισμός (ΕΚ) αριθ. 1749/96 της Επιτροπής, της 9ης Σεπτεμβρίου 1996, επί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου για τους εναρμονισμένους δείκτες τιμών καταναλωτή(2), όπως τροποποιήθηκε από τους κανονισμούς του Συμβουλίου (ΕΚ) αριθ. 1687/98(3) και (ΕΚ) αριθ. 1688/98(4)·
β) κανονισμός (ΕΚ) αριθ. 1749/1999 της Επιτροπής(5) για την τροποποίηση του κανονισμού (ΕΚ) αριθ. 2214/96 όσον αφορά τη διαβίβαση και τη διάδοση των υποδεικτών των ΕνΔΤΚ και
γ) κανονισμός (ΕΚ) αριθ. 2166/1999 του Συμβουλίου(6) όσον αφορά την αντιμετώπιση των προϊόντων στους τομείς της υγείας, της εκπαίδευσης και της κοινωνικής προστασίας στον ΕνΔΤΚ.
Άρθρο 3
1. Η κατανομή των κεφαλαίων σχετικά με τα 2/3 των δαπανών που αναλαμβάνει η Επιτροπή έχει ως εξής:
ΘΕΣΗ ΠΙΝΑΚΑ
2. Η χρηματοδοτική συμβολή που κατανέμεται στα κράτη μέλη σύμφωνα με την παράγραφο 1 διατίθεται στους οργανισμούς και τις υπηρεσίες που είναι υπεύθυνες για την κατάρτιση των εναρμονισμένων δεικτών τιμών καταναλωτή σε εθνικό επίπεδο, οι διευθύνσεις των οποίων παρατίθενται στο παράρτημα Ι της παρούσας απόφασης.
Άρθρο 4
1. Επιτρεπτές δαπάνες είναι οι δαπάνες εκείνες που είναι απαραίτητες και πρόσθετες κατά την έννοια του άρθρου 13 του κανονισμού (ΕΚ) αριθ. 2494/95 και υπολογίζονται σύμφωνα με τις διατάξεις του παραρτήματος ΙΙ της παρούσας απόφασης.
2. Οι συνολικές πληρωμές προς κάθε κράτος μέλος δεν υπερβαίνουν το ποσό που ορίζει η κατανομή του άρθρου 3.
3. Στην περίπτωση δαπανών μικρότερων από εκείνες που έχουν εκτιμηθεί, η συμβολή της Επιτροπής περιορίζεται στα 2/3 των πραγματικών επιτρεπτών δαπανών του εκάστοτε κράτους μέλους σύμφωνα με το άρθρο 13 του κανονισμού (ΕΚ) αριθ. 2494/95.
4. Όταν τα λογιστικά αρχεία δεν δικαιολογούν τη χρήση της χρηματοδοτικής συμβολής η οποία έγινε, τα κράτη μέλη επιστρέφουν στην Επιτροπή, έπειτα από αίτησή της, όλα τα ποσά που καταβλήθηκαν ήδη και τα οποία υπερβαίνουν το ποσό που δικαιολογούν τα αρχεία.
Άρθρο 5
1. Σύμφωνα με την πρόοδο των εργασιών που πραγματοποιούνται στο πλαίσιο της χρηματοδοτικής αυτής συμβολής, η Επιτροπή αναλαμβάνει να καταβάλει σύμφωνα με την ακόλουθη διαδικασία:
- το 50 %, κατά την κοινοποίηση της παρούσας απόφασης,
- σε περίπτωση δόσεων, η κάθε δόση καταβάλλεται μετά τη λήψη και την έγκριση από την Επιτροπή των αντίστοιχων περιοδικών εκθέσεων προόδου και των αντίστοιχων δηλώσεων δαπανών. Η προκαταβολή και οι δόσεις δεν υπερβαίνουν αθροιστικά το 90 % της μέγιστης συμβολής της Επιτροπής προς κάθε κράτος μέλος την οποία ορίζει η παράγραφος 1 του άρθρου 3,
- το υπόλοιπο, μετά τη λήψη και έγκριση από την Επιτροπή των τελικών δηλώσεων δαπανών και των τελικών εκθέσεων.
2. Οι τελικές δηλώσεις δαπανών και οι τελικές εκθέσεις υποβάλλονται στην Επιτροπή μέχρι το τέλος του δεύτερου έτους της εφαρμογής των μέτρων που αναφέρονται στο άρθρο 2.
3. Οι πληρωμές γίνονται εντός 60 ημερών έπειτα από αίτηση πληρωμής από τα κράτη μέλη και έγκριση των εκθέσεων από την Επιτροπή. Οι πληρωμές θεωρούνται ότι έχουν πραγματοποιηθεί την ημέρα κατά την οποία χρεώνεται ο λογαριασμός της Επιτροπής.
Άρθρο 6
1. Τα κράτη μέλη παρέχουν στην Επιτροπή, εφόσον τους ζητηθεί, περισσότερες πληροφορίες προκειμένου να αξιολογηθεί η συμμόρφωσή τους με τις διατάξεις της παρούσας απόφασης.
2. Το πρωτότυπο όλων των δικαιολογητικών εγγράφων φυλάσσεται για σκοπούς επαλήθευσης επί πενταετία μετά τη πλήρη πληρωμή. Κατά τη διάρκεια της περιόδου αυτής, οι υπηρεσίες της Επιτροπής μπορούν να πραγματοποιούν ενέργειες παρακολούθησης και ελέγχου. Η χρήση των ποσών που κατανέμονται με βάση την παρούσα απόφαση υπόκειται επίσης σε έλεγχο από το Ευρωπαϊκό Ελεγκτικό Συνέδριο.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 13 Δεκεμβρίου 1999.

Labels: 2